Kohtuasi C‑138/12
Rusedespred OOD
versus
Direktor na Direktsia „Obzhalvane I upravlenie na izpalnenieto” – Varna pri Tsentralno upravlenie na Natsionalnata agentsia za prihodite
(eelotsusetaotlus, mille on esitanud Administrativen sad Varna)
Maksustamine – Käibemaks – Direktiiv 2006/112/EÜ – Artikkel 203 – Neutraalse maksustamise põhimõte – Tasutud maksu tagastamine tarnijale juhul, kui maksuvaba tarne saajale on keeldutud mahaarvamisõiguse andmisest
Kokkuvõte – Euroopa Kohtu otsus (viies koda), 11. aprill 2013
1.        Maksualaste õigusaktide ühtlustamine – Ühine käibemaksusüsteem – Maksu tasumise eest vastutavate isikute kohustused – Kohustus tasuda arvel märgitud maks sõltumata muust kohustusest tasuda see maks käibemaksuga maksustatava tehingu tõttu
(Nõukogu direktiiv 2006/112, artikkel 203)
2.        Maksualaste õigusaktide ühtlustamine – Ühine käibemaksusüsteem – Neutraalse maksustamise põhimõte – Arvele alusetult märgitud maks – Maksuhalduri keeldumine maksusumma tagastada – Keeldumise põhjused – Maksukohustuslase poolt arve parandamata jätmine pärast maksuvaba tarne tegemist – Sellise parandamise võimatus, mille tingib arve saajale mahaarvamisõiguse andmisest keeldumine – Neutraalse maksustamise põhimõtte rikkumine
(Nõukogu direktiiv 2006/112, artikkel 203)
3.        Institutsioonide aktid – Direktiivid – Kohaldamine liikmesriikides – Siseriikliku õiguse kooskõlalise tõlgendamise kohustus
(ELTL artikli 288 lõige 3)
4.        Maksualaste õigusaktide ühtlustamine – Ühine käibemaksusüsteem – Neutraalse maksustamise põhimõte – Liikmesriikidele pandud tingimusteta ja piisavalt täpne kohustus – Maksukohustuslase võimalus vaidlustada siseriikliku õiguse säte, mille kohaselt sõltub arvele ebaõigesti märgitud maksu tagastamine vigase arve parandamisest
(Nõukogu direktiiv 2006/112, artikkel 203)
1.        Vt otsuse tekst.
(vt punkt 23)
2.        Käibemaksu neutraalsuse põhimõtet tuleb tõlgendada nii, et selle põhimõttega on vastuolus, kui maksuhaldur keeldub siseriikliku sätte alusel, mille eesmärk on direktiivi 2006/112, mis käsitleb ühist käibemaksusüsteemi, artikli 203 ülevõtmine, maksuvaba tarne tegijale tema poolt kliendile saadetud arvele ebaõigesti märgitud käibemaksu tagastamisest põhjusel, et tarnija ei ole vigast arvet parandanud, olukorras, kus maksuhaldur on lõplikult keeldunud sellele kliendile nimetatud käibemaksu mahaarvamise õigusest ja lõpliku keeldumise tulemusel ei ole siseriikliku seadusega ette nähtud parandamise kord enam kohaldatav.
Seega, kui arve väljastaja hoiab õigeaegselt ja täielikult ära maksutulude saamata jäämise ohu, nõuab käibemaksu neutraalsuse põhimõte, et arvele alusetult märgitud käibemaksu peab saama korrigeerida, ilma et liikmesriigid võiksid selle seada sõltuvusse arve väljastaja heausksusest. Selline korrigeerimine ei tohi sõltuda maksuhalduri kaalutlusõigusest.
(vt punktid 27 ja 39 ning resolutsiooni punkt 1)
3.        Vt otsuse tekst.
(vt punkt 37)
4.        Käibemaksu neutraalsuse põhimõttele võib tugineda maksukohustuslane, et vaidlustada siseriikliku õiguse sätet, mille kohaselt sõltub arvele ebaõigesti märgitud käibemaksu tagastamine vigase arve parandamisest, olukorras, kus maksuhaldur on lõplikult keeldunud sellele kliendile nimetatud käibemaksu mahaarvamise õigusest ja lõpliku keeldumise tulemusel ei ole siseriikliku seadusega ette nähtud parandamise kord enam kohaldatav.
(vt punktid 40 ja 41 ning resolutsiooni punkt 2)